OBH 133/1999.
Az állampolgári jogok országgyűlési biztosa általános helyettesének jelentése
Előadó: Kanyó Sándor

Az eljárás megindítása:
Panaszosok az állampolgári jogok országgyűlési biztosához benyújtott panaszukban sérelmezték, hogy a Budapest XV. ker. Polgármesteri Hivatal jegyzője engedélyt adott a Budapest, XV. ker. Tompa M. u. 26. sz. alatti ingatlanon álló épület bontására és a telekhatáron új lakó- és melléképület építésére.

Mivel a rendelkezésre álló adatok alapján az alkotmányos jogokkal összefüggésben visszásságra lehetett következtetni, vizsgálatot indítottam.

Érintett alkotmányos jogok: Az  Alkotmány 2. § /1/ bek.: A Magyar  Köztársaság független,  demokratikus   jogállam, mely magában foglalja a  jogbiztonság követelményét is.
Alkotmány 13. § (1) bek.: A  Magyar Köztársaság biztosítja a tulajdonhoz való jogot.

Alkalmazott jogszabályok:  1997. évi LXXVIII. tv.  az épített környezet alakításáról és védelméről.
Az országos településrendezési és építési követelményekről szóló 253/1997 (XII. 20.) Kormányrendelet (OTÉK)

Megállapított tényállás:
A Budapest XV. ker. Polgármesteri Hivatal a 21.151/3/1998. sz. határozatával építési és bontási engedélyt adott a Budapest, XV. ker. Tompa M. u. 26. sz. alatti ingatlanon álló épület bontására és melléképület építésére.
Panaszosok fellebbezésére hozott 08-15305/1998. sz. határozatával a Budapest Főváros Közigazgatási Hivatal az első fokú határozatot - a fellebbezés elutasítása mellett - helyben hagyta.

A vizsgálat megállapításai:
Az oldalhatáron álló beépítési módú telken az oldalhatáron álló épület esetén, annak eresze a terepcsatlakozás felett legalább 2 méter magasságban és legfeljebb 0,5 méterre a szomszéd ingatlanra átnyúlhat a csapadékvíz saját telekre való visszavezetésével. 
Az első fokú építésügyi hatóságtól beszerzett helyszínrajzból megállapítottam, hogy a Tompa M. utca és környéke az oldalhatáron álló beépítési mód szerint épült be. Az építésügyi hatóságok az építésügyi előírások és a környéken kialakult építési mód figyelembevételével törvényesen jártak el, amikor a Tompa M. u. 26. sz. ingatlanra tervezett lakóház és melléképület építését a telekhatárra engedélyezték.
Fentiek alapján nem szabályellenes az épület olyan kialakításának engedélyezése sem, hogy az eresz a szomszédos telekre átnyúlhat, a csapadékvíz saját telekre történő visszavezetésével. A helyszíni adottságokat figyelembe véve az épület csak az engedélyezett módon helyezhető el a tűztávolságok betartásával.
A lakóház és melléképület építésének engedélyezése a jogszabályi előírásoknak megfelelően történt, azzal a hatóságok a szomszédok jogos érdekeit nem sértették meg.

Az ügyben az alkotmányos jogokkal összefüggésben visszásságot nem állapítottam meg, ezért a panaszt elutasítom az állampolgári jogok országgyűlési biztosáról szóló 1993. évi LIX. törvény 19. § (2) bek. alapján.

Budapest, 1999. május 10.

Dr. Polt Péter